Muslimijärjestö Nuoret muslimit ry kertoo Turun sarjapuukotusten johtaneen Suomessa niin sanottuihin ”kostoiskuihin”, joissa kantasuomalaiset uhkailevat ja syyttelevät muslimeja. Helsingin jaoston puheenjohtaja Nahla Hewidy kertoo havaitsemastaan ilmiöstä tarkemmin Uudelle Suomelle.

Nuoret muslimit ry kerää parhaillaan muslimiyhteisöltä tietoja, jotka se aikoo toimittaa poliisille. Järjestö julkaisi Facebook-sivullaan päivityksen, jossa uhkailua tai väkivaltaa kokeneita tai nähneitä pyydetään ottamaan yhteyttä ilmiön dokumentoimiseksi ja tilastoimiseksi. Lisäksi heitä kannustetaan ottamaan yhteyttä myös suoraan viranomaisiin.

Vihareaktiot jokainen on voinut nähdä somessa, minkä myös poliisi on laittanut merkille Helsingin Sanomien mukaan. Samalla kuitenkin kerrotaan, että poliisin tietoon ei ole tullut aiempaa enemmän uhkailutilanteita, joskaan pelkät uhkailut eivät poliisille asti yleensä päädykään. Myöskään Ylen poliisisoittokierroksella häirintätapauksia ei ilmennyt kuin muutamia.

Nuoret muslimit ry puhuu kuitenkin ”Turun tapahtumien kostonkierteestä”. Nahla Hewidy kertoo, että niin sanotut kostoiskut alkoivat nopeasti iskun jälkeen. Hänen mukaansa yhteydenottoja on tullut jo paljon kaiken ikäisiltä, joskaan tarkkaa lukua hän ei osaa kertoa.

Hewidyn mukaan heti perjantaina oli pysäytetty nuori muslimimies ja huudeltu Turun tapauksesta. Oli uhattu seurata kotiin asti ja viitattu hautaan toimittamiseen, jos miestä ei palautettaisi Suomesta. Teräaseitakin väläytelleet uhkaajat olivat Hewidyn mukaan talttuneet vasta, kun mies oli kaivanut puhelimen soittaakseen poliisille.

Uusi mittakaava

Yksi järjestölle tietoja toimittanut kertoi äitinsä kokemuksesta bussissa maanantaiaamuna. Hewidyn mukaan äiti oli ollut matkalla töihin, kun joku oli ottanut bussissa esiin puukon ja uhkaillut. Muut matkustajat olivat Hewidyn mukaan puuttuneet tilanteeseen, uhkailija oli heitetty bussista ulos ja tapauksesta tehty rikosilmoitus.

–Näitä on paljon ja ne ovat ihan selkeästi tapahtuneet nimenomaan Turun tapauksen jälkeen.

Hewidy kertoo liikkuvansa tavallisesti paljon ulkona, mutta miettineensä nyt jopa sitä, kuinka paljon olisi järkevää välttää julkisilla paikoilla olemista. Eräs opettaja kertoi Hewidylle marokkolaisoppilaistaan, jotka olivat pyytäneet olemaan puhumatta kotimaastaan.

–Tässä on tapahtunut niin paljon niin lyhyessä ajassa.

Itse Hewidy ei kuitenkaan ole toistaiseksi joutunut uhkailun kohteeksi. Hän on kuitenkin törmännyt kirjoitettuihin uhkauksiin, joista toinen oli maalattu seinään ja toinen asfalttiin. Uhkaus kuului: ”Tapetaan muslimit.”

Hewidy on kuullut muslimien omistamista liikkeistä ja moskeijoista, joista on rikottu ikkunoita.

–Ei Suomessa ole tapahtunut tällaisella mitalla mitään aiemmin.

–Ei tässä mittakaavassa. Tämä on ihan naurettavaa oikeasti, että miten paljon kaikkea tapahtuu.

”Oikeus surra on viety”

Hewidyn mukaan muslimiyhteisössä ei niinkään vello pelon ilmapiiri, vaan pikemminkin turhautuminen. Hän tosin tarkentaa, että harva toisaalta uskaltaa lausua pelkonsa ääneen, vaikka sellaista tuntisikin. Moni on hänen mukaansa sanonut, ettei haluaisi enää asua Suomessa. Hänen mukaansa muslimit haluaisivat surra Turun tapahtumia rauhassa samaan tapaan kuin kantasuomalaiset, mutta se ei ole mahdollista.

–Sekin oikeus on oikeastaan viety sillä, että uhkaillaan.

Jotakin positiivistakin Hewidy kuitenkin tapahtumissa näkee. Esimerkkinä hän mainitsee edellä mainitun bussitilanteen, jossa sivulliset olivat puuttuneet uhkailuun. Hän huomauttaa, että tavallisesti rivisuomalaisilla on hyvin korkea puuttumisen kynnys. Hän arvelee, että vastakkainasettelu saa ehkä aktiivisemmiksi ne, jotka eivät allekirjoita niin sanottuja kostoiskuja.

Hewidy kertoo saaneensa myös sympatiaa ja usea on viitannut siihen, ettei muslimiyhteisöllä varmasti ole helppoa. Siitä hän on kiitollinen.

–Ei sitä jaksaisi, jos tätä yksin taistelisi.

–Vaikka näitä tapahtuu, niin loppujen lopuksi emme puhu niin älyttömän suuresta joukosta, ja suurin osa on kuitenkin sitä mieltä, että tämä ei ole oikein.

Päivitetty 24.8. klo 13.22: Lisätty Facebook-upotus.

Lue myös:

HS: Maahanmuuttajataustainen nuori ilmoitti puukotuksesta Vantaalla – Poliisi: Tiedot ristiriitaisia

”Husu” Hussein myöntää levittäneensä väärää tietoa ”muslimipuukotuksesta”: ”Ei ollut mitään syytä epäillä kertomusta”

Ministeri ylistää viranomaisia: ”En unohda koskaan ylilääkärin lausuntoa pari tuntia Turun iskun jälkeen”

Outo hiljaisuus Turusta: Isis ei ole ilmoittautunut iskun tekijäksi – Tutkija keksii 2 syytä

Kansanedustajat tyrmistyivät: ”Turun puukottajan ei olisi pitänyt enää olla Suomessa”

Professorilta radikaali malli: Kielteisen turvapaikkapäätöksen saaneet suljettava keskuksiin